**Uttanríkis- og vinnumálaráðið**

|  |  |
| --- | --- |
| Dagfesting: | 13.11.2024 |
| Mál nr.: | 24/23226 |
| Málsviðgjørt: | JM |
| Ummælistíð: | 12/11/24 – 12/12/24 |
| Eftirkannað: | Lógartænastan  dagfestir |

**Uppskot til**

**Kunngerð**

**um**

**avtalur o.a. innan somu fyritøku ella samtak**

Við heimild í § 4, stk. 2, í løgtingslóg nr. 72 frá 22. mai 2023 um kapping, sum broytt við løgtingslóg nr. 18 frá 26. mars 2024, verður ásett:

**§ 1.** Avtalur, viðtøkur og samskipað framferð innan somu fyritøku ella samtak, fevna í hesi kunngerð um:

1. loddrættar samtaksavtalur sambært § 2, treytað av, at dótturfyritøkurnar ikki hava nakað veruligt sjálvræði til at skipa teirra framferð á marknaðinum,
2. vatnrættar samtaksavtalur, sambært § 3, ella
3. innanhýsis avtalur í lutafeløgum, um hesar avtalur eru avmarkaðar til tað, ið er neyðugt til tess at tryggja ein nøktandi rakstur av lutafelagnum og varðveitslu av styrki í gjørdum avtalum, sambært § 4.

**§ 2.** Við vertikalar samtaksavtalur í hesi kunngerð er at skilja avtalur o.a., sum eru gjørdar millum fyritøkur, ið hava tað í § 6 í vinnufelagslógini ásetta tilknýtið.

*Stk. 2.* Við veruligt sjálvræði, sambært § 1, nr. 1, er at skilja, at dótturfyritøkurnar ikki eru undir fyriskipanarrættinum hjá móðurfyritøkuni.

**§ 3.** Við horisontalar samtaksavtalur í hesi kunngerð er at skilja avtalur o.a., gjørdar millum tvær ella fleiri fyritøkur, sum við skrivligari avtalu ella sambært áseting í viðtøkunum hjá fyritøkunum geva seg undir felags leiðslu, ella eru undir avgerandi ávirkan frá slíkari, við teirri fyritreyt, at:

1. felags leiðslan samskipar atferðina hjá luttakandi fyritøkunum á marknaðinum,
2. luttakandi fyritøkurnar eru varandi undirgivnar felags leiðsluni, og
3. ein skipan er gjørd um býti av handilsligum váða og fíggjarligum úrslitum.

**§ 4.** Við lutafyritøkur í hesi kunngerð er at skilja eindir, ið hava tað í § 4 í vinnufyritøkulógini nevnda endamál.

*Stk. 2.* Við innanhýsis avtalur, sambært § 1, nr. 3, er at skilja avtalur o.a., gjørdar millum lutafelagið og limir tess ella sínámillum avtalur o.a. hjá limunum, t.d. um sínámillum skuldarbinding hjá limunum, atkvøðu og umboðan í lutafelagnum, og sum ikki hava týðandi ávirkan á onnur, enn limirnar og lutafelagið.

*Stk. 3.* Við nøktandi rakstur av lutafelagnum, sambært § 1, nr. 3, er at skilja vanlig gagnnýtsla av kapasitetinum hjá felagnum.

*Stk. 4.* Við varðveitslu av styrki í gjørdum avtalum, sambært § 1, nr. 3, er at skilja skylda hjá limunum at lata síni áhugamál sum keyparar ella veitarar verða røkt gjøgnum lutafelagið í eitt avmarkað tíðarskeið. Um lutafelagið ikki hevur eina ráðandi støðu, er hetta tíðarskeið í mesta lagi tvey ár. Um lutafelagið hevur eina ráðandi støðu, skal tíðarskeiðið vera munandi styttri.

**§ 5.** Henda kunngerð kemur í gildi dagin eftir, at hon er kunngjørd, og samstundis fer úr gildi kunngerð nr.10 frá 11. mars 2008 um avtalur v.m. innan somu fyritøku ella samtak, kunngerð nr. 7 frá 13. mars 2008 um virksemið hjá Kappingareftirlitinum og kunngerð nr. 8 frá 13. mars 2008 um starvs- og fundarskipan fyri Kappingarráðið.

Uttanríkis- og vinnumálaráðið, 13. november 2024

**Høgni Hoydal**

landsstýrismaður

/ Herálvur Joensen

**Skjal 1**

**Heiti á skjalinum**